Prevencia by mala byť by  neoddeliteľnou súčasťou života spoločnosti. Všeobecne pod prevenciou rozumieme zabránenie vzniku, alebo rozvoju nežiaduceho javu, ktorý by mohol patologicky pôsobiť na život. 

Pojem bol prevzatý z medicíny. Vystihuje snahu o fungovanie zdravej spoločnosti. 

S prevenciou sa stretávame v mnohých oblastiach života. Jednou z nich je aj prevencia sociálno- patologických javov u detí a mládeže. Negatívne javy v spoločnosti predstavujú globálny problém. Prevencia je jedna z ciest ako ich minimalizovať. Účinná prevencia predstavuje zohľadnenie mutlifaktorovosti a špecifickosti problematiky. S tým súvisí tvorba preventívnych plánov a ich následná aplikácia do praktických situácií.

Vymedzenie pojmu prevencia z pohľadu sociálnej práce

Definícia zverejnená na drogovo- informačnom portáli naznačuje v hlbších súvislostiach princíp sociálnej prevencie vo vzťahu k sociálno- patologickým javom. 

Podľa tejto definície „vymedzujeme prevenciu ako zámerné, komplexné, koordinované a kontinuálne uplatňovanie psychologických, psychoterapeutických, resocializačných a výchovných metód.“

(http://www.infodrogy.sk/index.cfm?module=Glossary&page=index#P)

Všeobecne známe je trojdimenzionálne rozdelenie prevencie: primárna, sekundárna a terciárna.“ Líšia sa orientáciou na rôzne cieľové skupiny a v rozdielnosti používaných metód. Primárna prevencia sa orientuje na zamedzenie vzniku nežiaduceho javu, najmä podporou utvárania zdravých postojov (k životu, k ľudom, atď.,) výchovou, vytváraním priaznivých podmienok pre rozvoj sociálnych zručností a ich upevňovaniu. Je zameraná plošne na celú populáciu, alebo jej výsek. Sekundárna prevencia je už adresnejšia, snaží sa zabrániť pokračovaniu sociálnej patológie u konkrétnej skupiny ľudí, alebo jednotlivca. Náročnejšia na techniky je terciárna prevencia, ktorej cieľovou skupinou sú jednotlivci, ktorí „prejavujú špeciálne znaky a symptómy alebo prejavujú znaky závislosti. Jej cieľom je zabrániť recidíve, prípadne zhoršovaniu stavu závislých, ktorí absolvovali liečenie alebo nejakú terapiu.“ http://www.infodrogy.sk/index.cfm?module=Glossary&page=index#P Vyššie uvedená definícia terciárnej prevencie približuje prevenciu pri užívateľoch drog. Ak by sme ju rozšírili na širšie skupiny, mohli by sme konštatovať, že cieľovou skupinou sú jednotlivci, ktorí sa nejakým spôsobom, vlastným pričinením, alebo aj bez vlastného pričinenia ocitli na okraji spoločnosti a javia znaky  sociálnej núdze. 

Putzová, M., v správe o činnosti odboru sociálnych vecí Okresného úradu Bratislava V z roku 2000 uvádza nasledovnú definíciu a orientáciu prevencie:  

„Sociálna prevencia je odborná činnosť zameraná na predchádzanie a zabraňovanie príčin vzniku, prehlbovania a recidívy porúch psychického, fyzického alebo sociálneho vývinu občana. Je cielená hlavne na skupinu maloletých, ktorých výchova je narušená alebo ohrozená, u ktorých sú konštatované poruchy správania, ktorí zanedbávajú povinnú školskú dochádzku, u ktorých je súdom nariadená ústavná alebo ochranná výchova, ktorí sa dopustili konania so znakmi trestného činu, na deti týrané alebo pohlavne zneužívané.“

Nástrojmi sociálnej prevencie v takomto kontexte sú najmä vyhľadávacia činnosť, výchovné opatrenie a dohľad. 

2.1.1 Formy prevencie z pohľadu sociálnej práce


Prevenciu, z pohľadu sociálnej práce, by sme mohli rozdeliť na viacero oblastí a to na prevenciu v rodine, prevenciu v škole a prevenciu spoločenskú. Navzájom sú jednotlivé prvky, takto ponímanej prevencie prepojené, tvoria užitočnú mozaiku a účinne sa podieľajú na úspešnej prevencii a eliminácii nežiaducich javov.

Prevencia v rodine


V minulosti sa sociálno-patologické javy u detí spájali skôr s nižšími vrstvami obyvateľstva s nízkym vzdelaním a príjmami. Aj v súčasnosti platí, že najčastejší výskyt protispoločenského konania je u ľudí s nízkym spoločenským statusom, u ľudí bez alebo so základným vzdelaním, nezamestnaných a tam, kde je veľká chudoba.  

Aby bola prevencia v rodine účinná, musí byť splnených viacero predpokladov, ktoré podmieňujú pozitívnu výchovu.

Kľúčovým faktorom v prevencii je rodina v ktorej sú uspokojované bio-psycho-sociálne potreby dieťaťa na zodpovedajúcej úrovni. Je všeobecne známe, že rodina je najdôležitejšou inštitúciou, ktorá formuje dieťa od jeho narodenia. 

Aj keď narastá sociálna kontrola detí prostredníctvom inštitúcií, v ktorých sú vychovávané a vo voľnom čase na majú na deti výrazný vplyv médiá (Matoušek, Kroftová, 2003)  rodina stále zostáva kľúčovou inštitúciou, ktorá napĺňa základné potreby dieťaťa a usmerňuje ho. V rodine sú silné emocionálne väzby. Kvalitná a zodpovedná rodinná výchova má priaznivý vplyv na rozvoj osobnosti dieťaťa. 

Jednou z možností ako v rodine formovať zdravé dieťa, pripravené na konformný život v spoločnosti a zároveň účinnou prevenciou ako predchádzať sociálno-patologickým javom u detí a mládeže je rozvíjanie ich emočnej inteligencie. 

„Pojem emočná inteligencia bol použitý na popísanie vlastností, ktoré sú dôležité pre dosiahnutie úspechu. Sú to: vcítenie sa, vyjadrovanie a chápanie pocitov, ovládanie nálady, nezávislosť, prispôsobivosť, obľúbenosť, schopnosť riešenia problémov v medziľudských vzťahoch, vytrvalosť, priateľskosť, láskavosť, úcta. 

( Lawrence E., Sharipo, 2007, str. 14)

Rozvíjanie emočnej inteligencie v tomto ponímaní môže byť kľúčom k rozvíjaniu schopností dieťaťa a zvyšovaním jeho sociálneho prispôsobenia sa môžeme vyhnúť viacerým konfliktom medzi dieťaťom a sociálnym prostredím.

Ďalším prostriedkom, ktorý napomáha zdravému vývoju detí v rodine je optimálna komunikácia medzi jednotlivými členmi, ale aj smerom k spoločnosti. Ak v rodine vládne atmosféra dôvery a členovia sú naklonení otvorenej a úprimnej komunikácii, celková klíma v rodine je prvkom, ktorý priaznivo vplýva na rozvoj osobnosti dieťaťa. 

Nie každá rodina je pre dieťa vhodným výchovným prostredím. Poznáme rodiny dysfunkčné aj afunkčné. Dysfunkčná rodina potrebuje intervenciu zo strany odborníkov, aby mohla fungovať a uspokojovať potreby dieťaťa. Príčiny, prečo niektoré rodiny nedokážu uspokojovať potreby svojich detí sú multifaktorové.

V súčasnej spoločnosti existuje mnoho trendov, ktoré v konečnom dôsledku majú vplyv na výchovu v rodine. Uponáhľanosť dnešnej doby a prílišný egocentrizmus spôsobuje citový chlad. Rodičia sú príliš zaneprázdnení svojimi pracovnými povinnosťami a ich deti strádajú, najmä emocionálne.  Ďalším negatívnym trendom je vyťaženosť matiek, ktoré  sa venujú nielen domácnosti, ale aktívne participujú aj na dianí v spoločnosti. Stávajú sa samostatnými a nie sú závislé od mužov ako v predchádzajúcich obdobiach. Taktiež niektorí otcovia venujú energiu mnohým pracovným aktivitám a na rodinu im neostáva čas. Dieťa tak môže ostávať odkázané na seba a môže mať pocit, že musí byť maximálne samostatné, aby uľahčilo život rodičom. V konečnom dôsledku takéto správanie nie je dieťaťu prirodzené a nie je schopné posúdiť nebezpečenstvo predčasnej samostatnosti, tak experimentuje. (Matoušek, Kroftová, 2003)

Všetky tieto faktory spôsobujú, že v niektorých rodinách, napriek snahe rodičov, nie je výchova v rodine a celková situácia uspokojivá. V týchto prípadoch je potrebný zásah, ktorého cieľom je hájiť záujmy dieťaťa, vytvoriť mu čo najlepšie podmienky pre rozvoj a zabráneniu vzniku, alebo prehlbovaniu patologickej situácie. Sociálny pracovník v týchto prípadoch volí ako účinný nástroj sanáciu rodiny. Matoušek ju považuje za jednu z foriem prevencie nežiaducich javov u detí a mládeže. Jej význam vidí nielen v primárnej prevencii, ale tiež v sekundárnej a v niektorých prípadoch aj v terciárnej. Sanácia rodiny zahŕňa spektrum programov a intervencií zo strany sociálneho pracovníka. Takáto intervencia by mala pomáhať rodičom posilňovať ch kompetencie vo výchove detí, riešiť náročné situácie týkajúce sa partnera, detí, alebo širšej rodiny. Ak rodič nie je schopný stanoviť dieťaťu hranice a dohliadnuť na dodržiavanie sankcií a neprimerané správanie je vhodná pomoc sociálneho pracovníka. (Matoušek, 2005) Takáto intervencia od sociálneho pracovníka sa zdá byť prospešná a účinná. Posilňovanie kompetencie rodiny je najlepšou prevenciou voči nežiaducemu správaniu sa dieťaťa. Takto ponímaná pomoc v rodine by nemala byť len jednorazovou záležitosťou, alebo vykonávaná len formálne. Kladie vysoké nároky na osobnosť a zručnosti sociálneho pracovníka a taktiež predpokladá ochotu rodičov a rodinných príslušníkov spolupracovať. 

Prevencia v škole

Na výchove detí sa podieľajú okrem rodiny viaceré inštitúcie. Jedna z najvýznamnejších je škola. Škola  plní vzdelávaciu a výchovnú funkciu. Napriek tomu, že škola je formálna vzdelávacia inštitúcia, vždy sa od nej očakávalo viac. V dnešnej dobe požiadaviek na školu pribúda. (Matoušek, Kroftová, 2003) Dieťa v nej trávi väčšiu časť dňa, preto sa vytvára priestor na formovanie jeho osobnosti. V spolupráci s rodinou môže škola urobiť množstvo pozitívnych intervencií vo výchove dieťaťa.  

Na druhej strane v škole nastáva zlom vo vnímaní dieťaťa. Do začatia školskej dochádzky  bolo dieťa stotožnené s rodinou a vnímalo sa tak, ako ho vnímala rodina. Bolo zvyknuté, že je dôležitou súčasťou  rodiny. Zrazu prichádza do školy, kde je vnímané ako jedno z mnohých. Rodina už postupne preň nie je bezvýhradnou a jedinou inštitúciou, ktorej normy má zvnútornené. Prijíma hodnoty a normy skupiny, v ktorej sa ocitá. Najskôr prijíma iba učiteľa ako osobu, ktorá mu poskytuje vzor, postupne si žiaci vytvárajú vlastné „subkultúry“ a „sub- subkultúry.“  Takto vznikajúce skupinky môžu byť zárodkom pre partie detí a mladistvých, ktoré sa venujú protispoločenskej činnosti, mnohokrát aj prekriminálnym činom. Učiteľ tak nesie veľkú zodpovednosť. Na jeho osobnosť sú  v súčasnosti kladené vysoké nároky. Musí pritiahnuť žiakov, motivovať ich a usmerňovať ich energiu smerom k pozitívnym činom. (Matoušek, Kroftová, 2003) V rámci systému prevencie v škole učitelia prijímajú špecifické úlohy, napr. vyčleňujú sa koordinátori prevencie, výchovní poradcovia a pod. Ak sa vyskytnú závažné porušenia školského poriadku nastupujú sankcie v podobe pokarhaní a znížených známok zo správania. 

V súčasnej dobe si na niektorých školách uvedomili, že nestačia intervencie učiteľov. Vystúpila potreba intervencie iného odborníka, v ktorého kompetencii by bolo riešenie sociálnych problémov detí. Popri špeciálnych pedagógoch, ktorí sú v škole nevyhnutní sa vytvoril priestor aj pre školského sociálneho pracovníka. V súčasnosti na Slovenku školský sociálny pracovník pôsobí v Považskej Bystrici a v Trnave. Úlohou školského sociálneho pracovníka je aktívne pracovať s problémovými deťmi a poskytovať pomocnú ruku pri riešení problémov žiakov, ktoré sa dajú vyriešiť na pôde školy. Okrem tejto činnosti sprostredkúva tiež spoluprácu s rôznymi inými inštitúciami, ktoré je potrebné zapojiť pri riešení problémov žiakov. (Miháliková, B., 2006). 

Medzi špecifiká práce sociálneho pracovníka patrí  evidencia prípadov, konzultácie s rodičmi, žiakmi, pedagógmi, pomoc žiakom a ich rodinám pri riešení sociálnych problémov, návšteva rodín žiakov. Takto má definované postavenie sociálneho pracovníka jedna zo základných škôl, kde majú vytvorenú funkciu školského sociálneho pracovníka. Postavenie ho odlišuje od iných funkcií v rámci školy. (http://www.zsamtt.edu.sk/soc_prac.htm)
Školský sociálny pracovník patrí do systému prevencie v škole. V prípade, že sa alarmujúce signály u žiakov zaznamenajú včas, môže sa dieťaťu účinne  pomôcť. Inštitút školského sociálneho pracovníka vytvára priestor na účinnú intervenciu za podmienky efektívnej spolupráce medzi ním, žiakmi a učiteľmi.

Prevencia na úrovni komunity

Prevencia na úrovni komunity zohľadňuje aktuálne potreby a špecifiká konkrétneho spoločenstva. Rôzne obce a mestá majú rozdielne podmienky (sociokultúrne, náboženské, a pod.),  problémy a požiadavky, čo by bolo najlepšie urobiť pre efektívnu prevenciu. Všetky východiská sa zohľadňujú pri koncipovaní prevencie. Svoju úlohu v prevencii zohrávajú nízkoprahové služby, zariadenia a kluby pre deti a mládež. Ich cieľom je poskytovať deťom a mládeži priestor na trávenie voľného času, poradenstvo a vhodnými službami, metódami a aktivitami podporovať u cieľovej skupiny, znalosti, zručnosti, schopnosti a návyky, viesť ich k aktívnemu podieľaniu sa na riešení nepriaznivých situácií. Snažia sa u detí a mládeže napomôcť pri budovaní sebadôvery, samostatnosti, zodpovednosti za vlastné správanie, posilňovať sociálne kompetencie. Všetky tieto aktivity majú preventívne pôsobiť pred sociálno-patologickými javmi s následným sociálnym vylúčením. (OZ Podané ruce, 2007)

Nízkoprahové programy – vytvárajú priestor a podmienky pre ľudí, ktorí bežne nevyhľadávajú pomoc v inštitúciách, resp. sa tejto pomoci z rôznych dôvodov vyhýbajú. Predstavujú komplex služieb, pre tých u ktorých je predpoklad, že táto forma pomoci bude najúčinnejšia. 

Nízkoprahové služby – sú pre klienta ľahko dostupné. Poskytujú sa v zariadení, alebo v teréne. Na klienta nie sú kladené takmer žiadne požiadavky, resp. podmienky pre získanie danej služby.
Nízkoprahové zariadenia – „Zariadenia s nízkoprahovým režimom poskytujú verejne prospešné služby zamerané na neorganizované klienti a mládež formami kontaktnej práce, sociálnej pomoci a psycho - sociálnej podpory, ktoré sú kombinované s ponukou voľno časových aktivít.“ (Intenda, 2007, online) http://www.intenda.sk/?zakladne-definicie

Na úrovni miest a obcí sa realizuje tiež komunitná sociálna práca, ktorá je orientovaná na sociálne vylúčené komunity. Poskytovaním pomoci, napr. v Komunitných centrách a  terénnou prácou priamo v prostredí klientov, pomáhajú sociálny pracovníci v rôznych situáciách. 

Cieľom komunitnej sociálnej práce je „zlepšiť životnú situáciu a integrovať sociálne vylúčené komunity s ohľadom na ich špecifické potreby a podmienky prostredníctvom nevyhnutnej osobitnej pomoci.“ (Fond sociálneho rozvoja, 2005) 

(http://www.fsr.sk/buxus/generate_page.php?page_id=428)

Deti a mládež zo sociálne vylúčených komunít by bez tejto pomoci len ťažko získali prístup k niektorým službám a získavali potrebné zručnosti. Intervencia zo strany odborného pracovníka im môže napomôcť integrovať sa do spoločnosti. Z toho hľadiska komunitná sociálna práca determinuje primárnu a sekundárnu prevenciu v týchto komunitách. 

Prevencia na úrovni spoločnosti
Spoločenská kontrola je významným regulátorom vzťahov. Spoločnosť je „sociálny útvary bez rozdielov kvality, formy a štruktúry. Je to sociálny systém v najvšeobecnejšom a najširšom zmysle. ( Strieženec, 1995) 

Matoušek uvádza štyri hodnotové orientácie, ktoré považuje za typické pre súčasnú západoeurópsku kultúru: 

· „racionálne pochopenie skutočnosti,

· vysoká miera osobnej slobody jednotlivca,

· poznávanie pravdy a mravné zdokonaľovanie – donedávna bolo ideálom pre jednotlivca,

· spoločnosť riadená na základe racionálneho poznania spoločenských zákonitostí.“ (Matoušek, Kroftová, 2003, str. 92)
V súčasnej spoločnosti, podľa Matouškovej kategorizácie typických hodnotových orientácií, je preferované vedecké vnímanie skutočnosti postavené na racionálnych základoch. Do popredia sa dostáva veda a oslabuje sa vplyv náboženstva. Dôraz je kladený na vysokú mieru osobnej slobody jednotlivca, ktorá je regulovaná zodpovednosťou voči ostatným ľuďom a doplnená  ideálom rovnakého postavenia všetkých ľudí pred zákonom. Tu je vyjadrený rozmer v dnešnej spoločnosti tak prehliadaný, že sloboda jedného človeka končí tam, kde začína sloboda druhého človeka. 

Niektorí autori sa zhodujú na tom (napr. Clinard, Matoušek, Ondrejkovič,...), že kriminalita súvisí s urbanizáciou spoločnosti. V menších mestách a obciach je výskyt kriminality oveľa nižší v porovnaní s veľkomestom.  Mesto poskytuje väčšiu anonymitu a vzťahy sú oveľa neosobnejšie. Nie je tu taký silný pocit spolupatričnosti. To všetko je východiskom pre vytváranie a veľký vplyv rôznych subkultúr. V mestách je tiež omnoho nižšia sociálna kontrola a to dáva príležitosť mladým vyhľadávať, ale aj vytvárať si rôzne subkultúry vyznačujúce sa aj protispoločenským konaním. Môžeme sledovať nedostatok príležitostí pre mládež, ktoré by reflektovali ich potreby. Východiskom z tejto situácie sa javí organizovanie voľného času mládeže, resp. vytvorenie príležitostí zmysluplne tráviť voľný čas a tak usmerniť energiu a potreby do spoločensky prijateľnej činnosti. Ak sa mladému človeku sa včas dá určitá zodpovednosť, primeraná jeho veku, schopnostiam a záujmom je pravdepodobné, že príležitosť využije. 

Na mladých ľudí sa v dnešnej spoločnosti mnohokrát hľadí cez prizmu rôznych falošných predstáv a predsudkov, ktoré môžu deťom a mládeži skôr uškodiť ako pomôcť, najmä tie, ktoré prezentujú mladosť ako príležitosť na vyskúšanie všetkého a v čo najväčšom množstve, pretože „život si je potrebné užiť“. Máme to možnosť pozorovať z mnohých liberálne orientovaných reklám, ktoré prezentujú dočasné hodnoty (ľahko dosiahnuteľné, ale pre dlhodobé uspokojenie nepostačujúce) a vylučujú hodnoty ťažšie dosiahnuteľné, ale trvalé. Sociálny pracovník môže svojou odbornou činnosťou napomôcť mladým ľuďom zorientovať sa. Všeobecne prospešná a pomerne úspešná je dobrovoľnícka činnosť. Vyžaduje to dobrú propagáciu dobrovoľníctva v oblasti sociálnej práce a vytvorením možností pre deti a mládež v tejto oblasti primerane schopnostiam. 

Človeka spoločnosť, v ktorej žije, ovplyvňuje prostredníctvom hodnôt, noriem a tradícií. Významný celospoločenský vplyv majú aj média. V súčasnosti najmä televízia a internet. Médiá majú veľký vplyv na mienku ľudí a mnohokrát menia aj postoje a môžu pozitívne vplývať aj na poli prevencie. Informovanosť o problematike a vhodné nasmerovanie na očakávaný cieľ je kľúčovým faktorom pri prevencii a eliminácii sociálno- patologických javov u detí a mládeže. Ak sa sila médií využije  prospech prevencie, môže takáto prevencia osloviť veľké množstvo ľudí.

Ďalšou formou celospoločenskej prevencie môžu byť rôzne preventívne orientované akcie, napr. zo strany policajného zboru. Nielen aktivity zamerané priamo na prevenciu kriminality mládeže, ale aj rôzne preventívne akcie zamerané na dospelých. Tie napomáhajú mladému človeku uvedomiť si, dôsledok protispoločenského správania. (bližšie viď. V kapitole ...)

2.1 Prevencia sociálno- patologických javov z pohľadu sociálnej práce v historickom kontexte

História nám ponúka viacero východísk pre sociálnu prácu. Už v dávnejších dobách boli snahy riešiť určité sociálne otázky. Ako jeden z prvých impulzov pre prevenciu sociálno- patologických javov by sme mohli chápať sumerský zákonník (2111-2094 p.n.l) kráľa Uranamu, ktorý mal chrániť siroty, vdovy a chudobných. Definoval aj možnosť peňažnej odmeny za spôsobenú ujmu (Matoušek a kol.,2001). 

Ďalším významným dokumentom bol Chamurapiho zákonník – ten garantoval prídely pôdy pre vojnových veteránov, právo vdovy po vojakovi na 1/3 vojenského prídelu, ak po ňom zostal neplnoletý syn. Svoje mechanizmy, ktoré mali zabezpečiť ochranu chudobných a chorých mali aj jednotlivé náboženstvá. Jedno z najhumánnejších z pohľadu pomoci znevýhodneným bolo židovstvo a neskôr kresťanstvo. Všetky tieto záruky, mali byť pomocou chudobným. Chudoba patrí medzi sociálno- patologické javy a úzko súvisí aj so sociálno- patologickými javmi u detí a mládeže. Bezprizorné deti a mládež vždy naháňali strach, preto že ponechané napospas osudu riešili svoju situáciu ako len mohli, najčastejšie protispoločenským konaním. Ak sa dostali pod niekoho kontrolu situácia sa stávala znesiteľnejšia. Oveľa väčšia úľava pre spoločnosť hlavne v mestách prišla, keď sa od susedskej výpomoci prešlo k inštitucionalizovanej starostlivosti. Čiastočnú kontrolu nad chudobnými deťmi a mládežou prebrala cirkev, ktorá začala otvárať sirotince a chudobince.

Tieto inštitúcie sa snažili riešitˇ už konkrétnu vzniknutú situáciu. Prevencia v takom zmysle ako ju poznáme teraz viac menej neexistovala. Neboli ucelené preventívne programy, v takom ponímaní ako v súčasnosti,  ktoré by chránili spoločnosť a zároveň zachovávali dôstojnosť dieťaťa, alebo mladého človeka.

V šestnástom storočí pôsobilo reformačné cirkevné hnutie a ideológia osvietenectva na panovníko. V priebehu nasledujúcich dvoch storočiach to, v niektorých Európskych krajinách spôsobilo redukciu kláštorov a iných cirkevných inštitúcií, ktoré sa predtým starali o chudobných a hendikepovaných. (Matoušek a kol., 2001, str. 95)

Na štát sa týmto spôsobom vytvoril tlak a musel preberať starostlivosť o túto cieľovú skupinu. Všetky aktivity realizované v týchto obdobiach, zvlášť v období absolutistických monarchií boli veľmi represívne s cieľom minimalizovať výdavky štátu na zábezpeku sociálne vylúčených skupín. Na krátke obdobie boli v niektorých krajinách zmiernené opatrenia, napr. V Anglicku v rokoch 1975 - 1834 bol zákon, ktorý umožňoval chudobnému získať takú podporu z daní, ktorá by vyrovnala jeho príjem tak aby bol schopný uživiť rodinu. (Matoušek, a kol. 2001) Toto opatrenie v sebe nesie v sebe určitý preventívny prvok. Pripomína dnešné sociálne dávky, ktoré zabraňujú človeku dostať sa pod hranicu životného minima. Svojím spôsobom dané opatrenie má za úlohu chrániť pred absolútnou chudobou a tým chrániť spoločnosť pred nežiaducimi javmi (napr. kriminalitou) primárne spôsobenými nemožnosťou človeka legálne udržať svoju životnú úroveň na pre život prijateľnej hranici.  V týchto intenciách môžeme spomínané opatrenie vnímať aj ako preventívne opatrenie. Už má náznak, nielen tvrdej represie, ale zachováva tiež základné práva. Takéto zmiernenia tradičných repsresií obvykle nemali dlhé trvanie. Po týchto úľavách prišla, v Anglicku, novelizácia a pritvrdenie Alžbetinho známeho zákona, ktorých popieral ľudskú dôstojnosť a nútil chudobných pracovať v najhorších podmienkach za mzdu nižšiu ako mzda najhoršie plateného robotníka. (Matoušek a kol. 2001)

Od konca 17. storočia si robotníci zakladali rôzne spolky, ktorých činnosť môžeme vnímať v určitom zmysle preventivnu. Snažili sa vytvárať také podmienky aby v prípade nejakej definovanej udalosti mohli poskytnúť pomoc. Zabraňovali úplnému schudobneniu ich členov, vychovávali učňov a vytvárali im pracovné podmienky a pod.


Veľký zlom v prevencii sociálno- patologických javov nastal  začiatkom a v tridsiatych rokoch dvadsiateho storočia. Vtedy sa začala sociálna práca profilovať ako vedný odbor a inštitucializovať. „Sociálne pracovníčky usmernili náhodnú zdravotnú a sociálnu pomoc k zámernému preventívnemu podchyteniu prípadu a jeho priebežnému sledovaniu.“ Matoušek uvádza aj že v roku 1932 bola pôsobnosť sociálnych pracovníčiek v oblasti zdravotnej, sociálnej, osvetovej a v štátnej správe. (Matoušek a kol., 2001, str. 131, 132)

Z histórie nie je jednoznačné či a v akom rozsahu v minulosti prebiehala prevencia sociálno-patologických javov. Môžeme sa iba, na základe preštudovaných materiálov, domnievať že prevencia v minulosti nebola pomenovaná tak ako ju poznáme dnes. Z viacerých zdrojov môžeme zistiť, že v určitom minimálnom rozsahu bola prítomná, ale vždy bola dávaná prednosť represívnym opatreniam.
Matoušek a Kroftová (2003) uvádzajú niektoré právne predpisy v ČR v minulosti, ktoré sa dotýkali prevencie nežiaducich javov napr. Zákon o ochraně dětí pred nevhodnými z roku 1922 – tento zákon „zabraňoval mládeži zúčastňovať sa na hazardných hrách, tanečných zábavách zakazoval mládeži fajčenie a požívanie alkoholických nápojov. 

Zákon o sociálně právní ochrane dětí z r. 1952 – zriaďoval úradovne ochrany mládeže ako justičné orgány občiansko -  právnych súdov v každom okrese. Tieto orgány rozhodovali nezávisle na súdoch o umiestnení dieťaťa do ústavnej staostlivosti.“ (Matoušek, Kroftová, 2003, str. 298)
V súčasnosti má pojem prevencia oveľa širšie a špecifickejšie vymedzenie. Prevencia je chápaná ako komplex, postupnosť určitých krokov, ktoré majú efektívne zabrániť vzniku, prehlbovaniu alebo opakovaniu porúch fyzického, psychického, alebo sociálneho vývinu. V súvislosti s týmto chápaním prevencie sú vykonávané kroky, ktoré vedú k vytváraniu preventívnych stratégií. Komplexné programy prevencie začali vznikať len v poslednom období. Predtým bola prevencia chápaná skôr represívne.  Najmä od deväťdesiatych rokov dvadsiateho storočia  si vyžadovala prevencia niektorých javov väčšiu pozornosť. Čím ďalej, tým viac bolo potrebné multidisciplinárne  a komplexné chápanie prevencie. Dnešná koncepcia prevencie vychádza z rešpektovania ľudskej dôstojnosti a multifaktoriálnosti vzniku riešených problémov. Vyžaduje komplexný prístup k problému a mali by sa na nej podieľať viacerí odborníci, ktorí sa vzájomne dopĺňajú.

